b'\n_START_ARTICLE_\nNeal Cassady\n_START_SECTION_\nBiografia\n_START_PARAGRAPH_\nCompany de carretera de Jack Kerouac, Neal Cassady va inspirar el personatge de Dean Moriarty al llibre A la carretera. Fill de Maude Jean Scheuer i de Neal Marshall Cassady, es revela molt de pressa com un nen terrible. La seva mare mor quan ell nom\xc3\xa9s compta deu anys i \xc3\xa9s criat per un pare alcoh\xc3\xb2lic a Denver (Colorado). _NEWLINE_Molt aviat, coneix una vida de delinq\xc3\xbc\xc3\xa8ncia al costat del seu pare, despr\xc3\xa9s sol i sovinteja els correccionals. Als 14 anys, \xc3\xa9s detingut una primera vegada per a robatori, als 15 anys pel robatori d\'un cotxe i el 1944, compleix una pena d\'onze mesos de pres\xc3\xb3 per encobriment. \xc3\x89s durant una estada a un correccional que mant\xc3\xa9 correspond\xc3\xa8ncia amb Hal Chase, un amic de Jack Kerouac i d\'Allen Ginsberg._NEWLINE_El 1947, Neal se\'n torna a New York en companyia de LuAnne Henderson, una noia de setze anys amb qui es va casar despr\xc3\xa9s de sortir de la pres\xc3\xb3 el 1945 amb la intenci\xc3\xb3 d\'aprendre de la filosofia d\'Allen Ginsberg. Aquest darrer el presenta a Jack Kerouac. Els tres joves compartiran llargs moments junts en els quals alcohol, droga i sexe faran bona parella. \xc3\x89s a partir d\'aquesta \xc3\xa8poca que Neal comen\xc3\xa7a una relaci\xc3\xb3 homosexual amb Allen Ginsberg. _NEWLINE_Neal Cassady apareix a Kerouac com un personatge extravagant per la seva llibertat, el seu salvatgisme i la seva set de viure. A trav\xc3\xa9s del personatge de Dean Moriarty, Kerouac el descriu com un sibarita, un afamat de dones, de llibertat i de cotxes, que posseeix un cert magnetisme, i sempre a la recerca d\'horitzons nous. Mentider, lladre i seductor, Neal Cassady \xc3\xa9s el tipus ideal per a la carretera segons Kerouac, ja que \xc2\xabnascut sobre la carretera, en un cotxe mentre que els seus pares travessaven Salt Lake City el 1926 per arribar a Los Angeles\xc2\xbb._NEWLINE_Kerouac i Cassady varen fer diversos viatges a trav\xc3\xa9s dels Estats Units, recorrent nombroses ciutats i trobant nombroses persones, convertint-ho m\xc3\xa9s tard Kerouac en el relat d\'A la carretera. Per\xc3\xb2 m\xc3\xa9s enll\xc3\xa0 del personatge mateix, \xc3\xa9s tamb\xc3\xa9 la manera d\'escriure de Cassady que influenciar\xc3\xa0 Kerouac pel seu llibre. Escriu sovint cartes adoptant un estil espontani, instintiu, fren\xc3\xa8tic que inspirar\xc3\xa0 \xc3\xa0mpliament l\'estil de Kerouac._NEWLINE_El 1948, es casa amb Carolyn Robinson i s\'instal\xc2\xb7la a un ranxo a Monte Sereno a Calif\xc3\xb2rnia, prop de San Francisco. Tot i semblar assenyat, deixa sobtadament la seva dona i la seva filla Cathleen Joanne que acabava de n\xc3\xa9ixer, per anar-se\'n a la carretera en companyia de la seva ex-dona LuAnne Henderson (amb qui repr\xc3\xa8n una relaci\xc3\xb3), de Kerouac i d\'Allen Ginsberg, tornant-hi sobtadament l\'any seg\xc3\xbcent. Tot i aix\xc3\xb2, Neal Cassady no es revela un esp\xc3\xb2s fidel, ja que mant\xc3\xa9 una nova relaci\xc3\xb3 amb Diane Hansen, una dona casada el 1950. Malgrat el seu treball a la Southern Pacific Railroad, mant\xc3\xa9 contacte amb els seus companys  beats fins i tot quan amb el temps els seus posicionaments filos\xc3\xb2fics divergeixen._NEWLINE_El 1958, Neal \xc3\xa9s detingut per possessi\xc3\xb3 de marihuana a una discoteca i \xc3\xa9s enviat a pres\xc3\xb3. En surt el 1960, per\xc3\xb2 trobant-lo incapa\xc3\xa7 de mantindre els seus compromisos familiars, Carolyn demana el divorci el 1963. S\'instal\xc2\xb7la llavors a un pis amb Allen Ginsberg i Charles Plymell._NEWLINE_\xc3\x89s el 1962 que troba Ken Kesey qui li proposa dur el volant del bus dels Merry Pranksters per a un viatge "al\xc2\xb7lucinant" per l\'Am\xc3\xa8rica dels anys 1960 en ple descobriment de l\'LSD, droga de m\xc3\xbaltiples cares. Tot aquest per\xc3\xadode de la seva vida ha estat relatat a l\'obra de Tom Wolfe Acid test._NEWLINE_De 1967 a 1968, Neal Cassady viatja molt i de manera fren\xc3\xa8tica entre Ciutat de M\xc3\xa8xic i New York. El 3 de febrer de 1968, participa en una festa de casament a San Miguel de Allende, i despr\xc3\xa9s de la festa, intenta arribar a una ciutat propera seguint la via f\xc3\xa8rria. Feia fred, plovia i en Neal nom\xc3\xa9s duia posat uns texans i una samarreta. Va ser trobat en un profund coma l\'endem\xc3\xa0 al mat\xc3\xad i portat a un hospital on va morir-hi algunes hores m\xc3\xa9s tard._NEWLINE_Les causes de la seva mort continuen sent incertes. Alguns convidats van afirmar que Neal Cassady havia consumit fortes dosis de Secobarbital, un poder\xc3\xb3s barbit\xc3\xbaric que pot portar r\xc3\xa0pidament a la sobredosi. El fred tamb\xc3\xa9 va ser esmentat com a una causa de la seva defunci\xc3\xb3 aix\xc3\xad com (segons la seva dona Carolyn) una defici\xc3\xa8ncia renal._NEWLINE_Algunes setmanes abans de la seva mort, va trobar  Bukowski, a qui havia demanat que escrigu\xc3\xa9s \xc2\xabel cap\xc3\xadtol final\xc2\xbb, cosa que aquest darrer va fer en la dedicaci\xc3\xb3 d\'un text en el llibre Notes of a Dirty Old Man._NEWLINE_Cassady havia comen\xc3\xa7at una autobiografia, que podria haver estat nom\xc3\xa9s un esborrany, publicat p\xc3\xb2stumament el 1971._NEWLINE_Una pel\xc2\xb7l\xc3\xadcula basada en la seva vida i titulada Neal Cassady va sortir l\'octubre de 2007 als Estats Units.'